CELEX ID: 32012R0862
Publication Date: 2012-06-04

Document Text:
KOMISJONI DELEGEERITUD MÄÄRUS (EL) nr 862/2012,
4. juuni 2012,
millega muudetakse määrust (EÜ) nr 809/2004 seoses teabega nõusoleku kohta prospekti kasutamiseks, teabega alusindeksite kohta ning sõltumatute raamatupidajate või audiitorite koostatud aruande nõudega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 4. novembri 2003. aasta direktiivi 2003/71/EÜ väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34/EÜ muutmise kohta, (1) eriti selle artikli 5 lõiget 5 ja artikli 7 lõiget 1,
ning arvestades järgmist:
(1)
Komisjoni 29. aprilli 2004. aasta määruses (EÜ) nr 809/2004 (millega rakendatakse Euroopa Parlamendi ja nõukogu direktiivi 2003/71/EÜ, mis puudutab prospektides sisalduvat informatsiooni nagu ka selliste prospektide formaati, andmete esitamist viidetena ja selliste prospektide avaldamist ning reklaamide levitamist) (2) on sätestatud miinimumteave, mida peaksid direktiivi 2003/71/EÜ direktiivi artikli 5 lõikes 5 ja artikli 7 lõikes 1 sätestatud nõuete täitmiseks sisaldama eri liiki väärtpaberite prospektid.
(2)
Euroopa Parlamendi ja nõukogu 24. novembri 2010. aasta direktiiviga 2010/73/EL (millega muudetakse direktiivi 2003/71/EÜ väärtpaberite üldsusele pakkumisel või kauplemisele lubamisel avaldatava prospekti kohta ja direktiivi 2004/109/EÜ läbipaistvuse nõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele) (3) muudeti direktiivi 2003/71/EÜ, et parandada investorite kaitset, vähendada ettevõtete halduskoormust liidu väärtpaberiturgudelt kapitali hankimisel ning tõhustada prospektide avaldamise korda. Seepärast tuleks määrust (EÜ) nr 809/2004 muuta seoses emitendi või prospekti koostamise eest vastutava isiku nõusolekuga prospekti kasutamiseks finantsvahendajate poolt ning teabega, mis tuleb prospektis esitada seoses alusindeksite ning kasumiprognooside ja hinnangutega.
(3)
Direktiivi 2003/71/EÜ artikli 3 lõike 2 kolmanda lõigu kohaldamisel tuleks määruses (EÜ) nr 809/2004 täpsustada, milline teave tuleb esitada juhul, kui emitent või prospekti koostamise eest vastutav isik annab kirjaliku lepingu vormis nõusoleku prospekti kasutamiseks finantsvahendajatele.
(4)
Selleks et võtta arvesse tehnilisi arenguid finantsturgudel, ja eelkõige suurendada indeksite kasutamist struktureeritud väärtpaberite alusvarana, tuleks määruse (EÜ) nr 809/2004 teatavad nõuded läbi vaadata ja neid täpsustada. Andes indeksi koostamise kohustuse grupi muule üksusele, võiksid emitendid hoiduda kõrvale nõudest esitada prospektis emitendi koostatud indeksi kirjeldus (XII lisa punkt 4.2.2) ja seega vältida vastutust juhul, kui kirjeldus on ebatäpne. Kõnealust nõuet tuleks seega laiendada ka indeksitele, mis on koostatud emitendiga samasse gruppi kuuluva üksuse poolt.
(5)
Silmas pidades eesmärki suurendada tõhusust ja vähendada halduskoormust, tuleks käesolevas määruses kehtestada ka tingimused, mille korral ei ole indeksi kirjelduse esitamine prospektis nõutud juhul, kui indeksi on koostanud üksused, kes tegutsevad ühenduses emitendiga või emitendi nimel. Lisaks, kuna XV lisa punktis 2.10 ainult osutatakse laiapõhjalisele ja tunnustatud avalikule indeksile, peaks olema piisav prospektis esitatud avaldus, milles täpsustatakse, kust on võimalik leida teavet indeksi kohta, ilma et oleks vaja esitada indeksi koosseisu kirjeldus.
(6)
Selleks et vähendada emitentide jaoks halduskulusid kapitali hankimisel, tuleks käesoleva määrusega kehtestada tingimused, mille korral sõltumatute raamatupidajate või audiitorite koostatud aruannet, mis lisatakse kasumiprognoosidele ja hinnangutele, enam ei nõuta, eelkõige juhul, kui sõltumatud raamatupidajad või audiitorid ei saa allkirjastada auditi aruannet, sest neile ei ole kättesaadav raamatupidamise aastaaruandeks nõutud kogu dokumentide kogum.
(7)
Direktiiviga 2010/73/EL asendati direktiivi 2003/71/EÜ mitmes sättes mõiste „põhiteave” mõistega „oluline teave”. Seepärast tuleks kohandada määruse (EÜ) nr 809/2004 lisasid.
(8)
Selleks et hoida edaspidi ära direktiivi 2003/71/EÜ ebaühtlast kohaldamist, eriti selle artikli 3 lõike 2 kolmanda lõigu puhul, ning vältida olukorda, kus viivitatakse investorite kaitse parandamise ja ettevõtete halduskoormuse vähendamisega liidu väärtpaberiturgudelt kapitali hankimisel, on vaja sätestada, et käesolev määrus jõustub selle Euroopa Liidu Teatajas avaldamise päeval.
(9)
Seepärast tuleks määrust (EÜ) nr 809/2004 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 809/2004 muutmine
Määrust (EÜ) nr 809/2004 muudetakse järgmiselt.
1)
Artikli 3 teine lõik asendatakse järgmisega:
„Prospekt sisaldab lisades I-XVII ning lisades XX-XXX nõutud teabeühikuid, sõltuvalt kaasatud emitendi või emissioonide ja väärtpaberite liigist. Artikli 4a lõiget 1 arvestades ei nõua pädev asutus, et prospekt sisaldaks teabeühikuid, mis ei sisaldu lisades I-XVII ja lisades XX-XXX.”
2)
Lisatakse artikkel 20a:
„Artikkel 20a
Lisateabe ehitusplokk direktiivi 2003/71/EÜ artikli 3 lõike 2 kohaselt antud nõusoleku jaoks
1. Direktiivi 2003/71/EÜ artikli 3 lõike 2 kolmanda lõigu kohaldamisel sisaldab prospekt järgmist:
a)
XXX lisa 1. ja 2A jaos sätestatud lisateave, kui nõusolek on antud ühele või rohkemale konkreetsele finantsvahendajale;
b)
XXX lisa 1. ja 2B jaos sätestatud lisateave, kui emitent või prospekti koostamise eest vastutav isik otsustab anda nõusoleku kõigile finantsvahendajatele.
2. Kui finantsvahendaja ei täida prospektis avalikustatud nõusolekuga seotud tingimusi, nõutakse uue prospekti avaldamist vastavalt direktiivi 2003/71/EÜ artikli 3 lõike 2 teisele lõigule.”
3)
Artikli 22 lõike 1 teine lõik asendatakse järgmisega:
„Põhiprospekt sisaldab lisades I-XVII, lisas XX ning lisades XXIII-XXX nõutud teabeühikuid, sõltuvalt kaasatud emitendi ja väärtpaberite liigist. Pädevad asutused ei tohi nõuda, et põhiprospekt sisaldaks teabeühikuid, mis ei sisaldu lisades I-XVII, lisas XX või lisades XXIII-XXX.”
4)
Lisasid muudetakse vastavalt käesoleva määruse lisale.
Artikkel 2
Üleminekusätted
1. Käesolevat määrust ei kohaldata prospekti ega põhiprospekti lisa kinnitamise suhtes, kui prospekt või põhiprospekt kinnitati enne artiklis 3 osutatud kuupäeva.
2. Kui direktiivi 2003/71/EÜ artikli 18 kohaselt teavitab päritoluliikmesriigi pädev asutus vastuvõtva liikmesriigi pädevat asutust kinnitamistunnistusega seoses enne artiklis 3 osutatud kuupäeva kinnitatud prospekti või põhiprospektiga, märgib päritoluliikmesriigi pädev asutus kinnitamistunnistusel selgelt ja üheselt, et prospekt või põhiprospekt kinnitati enne artiklis 3 osutatud kuupäeva.
Artikkel 3
Jõustumine
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. juuni 2012

EuroVoc Classification:
Level 1: 100150
100148
100146
100152
Level 2: 100230
100220
100201
100190
Level 3: 1804
54
486
2616
All Concepts: 248
2616
2787
2859
2891
4646
60